Digriet tal-President tal-Qorti Ġenerali tas-27 ta’ Settembru 2023 – Amazon Services Europe vs Il-Kummissjoni
(Kawża T-367/23 R)
(“Proċeduri għal miżuri provviżorji – Servizzi diġitali – Regolament (UE) 2022/2065 – Pjattaformi online kbar ħafna – Talba għas-sospensjoni tal-eżekuzzjoni – Urġenza – Fumus boni juris – Ibbilanċjar tal-interessi”)
Lingwa tal-kawża: l-Ingliż
Partijiet
Rikorrent: Amazon Services Europe Sàrl (Luxembourg, il-Lussemburgu) (rappreżentanti: A. Conrad, M. Frank, R. Spanó u I. Ioannidis, avukati)
Konvenut: Il-Kummissjoni Ewropea (rappreżentanti: L. Armati u P.-J. Loewenthal, aġenti)
Suġġett
Permezz tat-talba tagħha bbażata fuq l-Artikoli 278 u 279 TFUE, ir-rikorrenti titlob is-sospensjoni tal-eżekuzzjoni tad-Deċiżjoni tal-Kummissjoni C(2023) 2746 final tal-25 ta’ April 2023 li tindika li Amazon Store hija pjattaforma online kbira ħafna konformement mar-Regolament (UE) 2022/2065 tal-Parlament Ewropew u tal-Kunsill tad-19 ta’ Ottubru 2022 dwar Suq Uniku għas-Servizzi Diġitali u li jemenda d-Direttiva 2000/31/KE (l-Att dwar is-Servizzi Diġitali) (ĠU 2022, L 277, p. 1).
Dispożittiv
L-eżekuzzjoni tad-Deċiżjoni tal-Kummissjoni Ewropea tal-25 ta’ April 2023, bir-referenza C(2023) 2746 final, li tindika li Amazon Store hija pjattaforma online kbira ħafna konformement mar-Regolament (UE) 2022/2065 tal-Parlament Ewropew u tal-Kunsill tad-19 ta’ Ottubru 2022 dwar Suq Uniku għas-Servizzi Diġitali u li jemenda d-Direttiva 2000/31/KE (l-Att dwar is-Servizzi Diġitali), hija sospiża sa fejn, bis-saħħa ta’ dik id-deċiżjoni, Amazon Store ser tkun obbligata tagħmel repożitorju tar-reklamar pubblikament disponibbli, konformement mal-Artikolu 39 ta’ dan ir-regolament, bla ħsara għall-obbligu tar-rikorrenti li tiġbor ir-repożitorju tar-reklamar.
Il-kumplament tat-talba għal miżuri provviżorji huwa miċħud.
L-ispejjeż huma rriżervati.
____________